Illum tista' titlaqqam kontra l-Covid-19 mill-mobile unit ġewwa Paceville Ritratt: Roger Azzopardi Illum il-mobile unit, biex persuna tkun tista' titlaqqam kontra l-Covid-19 mingħajr bżonn ta' appuntament, se jkun ġewwa Paceville faċċata l-bajja ta' San Ġorġ. Wieħed jista' jagħmel dan bejn is-6.00p.m. u d-9.00p.m. Fi kliem id-Deputat Prim Ministru u Ministru għas-Saħħa Chris Fearne, dawn il-mobile clinics, li qed ikunu f'diversi lokalitajiet, huma strumentali biex jintlaħqu partijiet tal-komunità tagħna li sa issa ma kellhomx l-opportunità li jieħdu t-tilqima. Kif irrappurta dan is-sit ftit tal-jiem ilu, bħala medja qed jitlaqqmu madwar 1,200 persuna minn kull mobile unit. L-appell tal-awtoritajiet dejjem jibqa' wieħed ċar – biex kull min jista' jmur jieħu t-tilqima. Dan għaliex permezz t'hekk mhux biss ikun qed jipproteġi lilu nnifsu iżda lill-komunità kollha. Dawn il-mobile units qed ikollhom konkorrenza tajba u bosta kienu dawk li faħħru t-tmexxija tassew organizzata li qed ikun hemm. Din il-ġimgħa pajjiżna laħaq mira importanti f'dak li għandu x'jaqsam mal-għoti tat-tilqim kontra l-Covid-19 hekk kif issa għandna aktar minn 400,000 persuna vaċċinata. Din il-ġimgħa, id-Deputat Prim Ministru Chris Fearne ħabbar li l-ġimgħa li ġejja l-mobilee clinic se jkun qiegħed ġewwa Għawdex.